პოლ უესლი
პოლ თომას უესლი (ინგლ. Paul Thomas Wesley, დაბადებისას პოლ თომას ვასილევსკი; დ. 23 ივლისი, 1982, ნიუ-ჯერსი, აშშ) — პოლონური წარმოშობის ამერიკელი მსახიობი, რეჟისორი და პროდიუსერი. მისი მშობლები აგნეშკა და თომას ვასილევსკები პოლონელი ემიგრანტები არიან. ჰყავს ერთი უფროსი და მონიკა და ორი უმცროსი და ჯულია და ლეა. 2005 წლიდან საკუთარ თავს მოიხსენიებს, როგორც პოლ უესლი. როდესაც მას ჰკითხეს მიზეზი, მან თქვა: „ვასილევსკი რთული წარმოსათქმელია, მე ნებართვა ავიღე ოჯახის წევრებისგან და ისინი არ შემეწინააღმდეგნენ“. პოლმა მონაწილეობა მიიღო ტელესერიალებში „24“, „8 მარტივი წესი“, „ამერიკული ოცნებები“, „ცოლები არმიიდან“, „კეინი“, „ევერვუდი“, „Fallen“, „მეგზური ნათება“, „სმოლვილი“, „The O.C.“და „მგლების ტბა“. ყველაზე მეტად ცნობილია სტეფან სალვატორეს როლის შესრულებით ტელესერიალში ვამპირის დღიურები.